Assalamu'alaikum kakawanan ulun sabarataan. Kayak apa habar pian? Mudah-mudahan kita semua disehatakan badan wan dimurahakan rejeki.
Hari ini ulun handak bakisah tentang gula-an itik Amuntai. Selain gula batu itik, ada jua yang manyambat cemilan nang sabuting ngini lawan gula-an itik atawa gula gait itik atawa gulali itik.
Nah, kanapa ngarannya gula batu itik padahal sabujurnya bentuknya bamacam-macam masih jadi misteri jua gasan ulun, *kana catuk*. Kamungkinan ja pang lah, nintu tu karena dahulu gula batu ini paling banyak diulah dalam bentuk itik. Saparanakan tu pang itiknya. Matan nang uma sampai nang anak ada gula batunya, hahaha.
Ulun masih ingat dahulu waktu masih halus rasa sanang banar hati pas pamulaan sama sekali malihat gula-an itik nang bentuknya karanjang kambang. Akhirnya ada jua jer ulun bentuk nang lain salain kaluarga itik.
Selain bentuk itik lawan karanjang kambang, gula batu ini ada nang babentuk kapal layar, kambang halus, karanjang sasarahan, sampai sandal. Ada jua nang bantuknya kayak kalikir atawa bola halus. Nang bentuk bola halus ni favorit ulun banar bahari. Warnanya hijau lawan habang rajin tu, pina mangkilat ha mambari kapingin.
Nah, kebetulan ulun ada baisi foto nang bentuk itik lawan kambang halus haja nah. Mun pian handak malihat bentuk lainnya, silakan bajalanan ka Pasar Amuntai, hihihi.
Kalo soal rasa, nang ngarannya gula-an nintu, pasti rasanya manis, hihihi. Jangan tatipu lawan warna-warni-nya lah. Kalo pang pian kira nang warna hijau tu rasanya rasa melon atawa nang warna kuning tu rasanya rasa lemon. Rasanya sama haja barataan, manis kayak karamel.
Soalnya, gula batu itik ngini diulah dari gula nang dipanasakan jadi karamel. Gulanya dibari kasumba atawa pawarna makanan supaya bungas. Membentuknya ni harus capat-capat saat karamelnya panasnya pas. Kada kawa kapanasan atawa kadinginan. Bila talalu panas, bisa luyuh tangan acil, bila kadinginan bisa karas dah karamelnya, kada kawa dibentuk lagi.
Hen tabayang lah pian kayak apa terampilnya tangan-tangan acil-acil atawa paman-paman nang maulah gula-an ni. Parlu kecepatan, ketepatan wan kreatifitas tinggi jer urang tu. Makanya pas sudah jadi, gula-annya tu manis-manis, baik bentuk ataupun rasanya.
Nah, lucunya, ulun nang urang Amuntai asli ni, kada tahu kalau gula-an ni khas Amuntai. Maklum ulun jarang bajalanan ka banua urang, hihihi. Rasa kada percaya ulun nah kalau di daerah lain kada tapi ada urang bajual gula batu ngini. Mun di Amuntai gula-an ni nyaman banar dicari. Ada ja bubuhan pawadaian manjual satiap hari di Pasar Amuntai.
Gula batu ngini rancak jua dijadikan salah satu sasarahan pas urang banikahan. Ujar urang tuha bahari tu supaya kahidupan pernikahan pasangan pangantinnya samanis si gula batu.
Hen, mudahan kahidupan kita manis jua kayak gula-an itik ni lah. Ayuja, sekian dulu kisah ulun tentang gula batu itik Amuntai nang manis ngini. Ulun handak mamakan gula-annya dulu nah. Pina manggoda banar mulai tadi, hihihi. Bubuhan pian handak kah jua? Ayuuu... lakasi datangi ka Amuntai (๑>ᴗ<๑)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn